पर्यटकीय स्थल माइपोखरीमा त्रि–धार्मिक महोत्सव (फोटो फिचर)
इलामको प्रमुख पर्यटकीय स्थल माइपोखरीमा त्रि–धार्मिक महोत्सव आजदेखि सुरु भएको छ । विश्व शान्तिको कामनासहित आगामी मंङसिर –८ गते महोत्सव आयोजना गरिएको छ ।
कोकिला ढकालइलाम, मङ्सिर १ गते । इलामको प्रमुख पर्यटकीय स्थल माइपोखरीमा त्रि–धार्मिक महोत्सव आजदेखि सुरु भएको छ । विश्व शान्तिको कामनासहित आगामी मङ्सिर–८ गते सम्म महोत्सव आयोजना गरिएको छ । महोत्सवमा सनातन, बौद्ध र किरात धर्मावलम्बीले संयुक्त रूपमा पूजा अर्चना पनि गरेका छन् । रामसार क्षेत्रमा सूचीकृत धार्मिक तथा जैविक विविधताका रूपले महत्त्वपूर्ण मानिने माइपोखरीमा त्रि–धार्मिक महोत्सवमा श्रीमद्भागवत महापुराण सप्ताह ज्ञान महायज्ञ आयोजना गरिएको आयोजक समितिका संयोजक प्रेम नाछिरिङ राईले बताउनुभयो ।यसैगरी बौद्ध परम्पराअनुसार लामा गुरुहरूले यहाँ रहेको बौद्ध गुम्बामा पाठ तथा पुर्जा अर्चना र प्रवचन गर्नेछन् । माईपोखरीमा बनाइएको साकेला थानमा किरात धर्मगुरुबाट साकेला पूजा र प्रवचन आठ दिनसम्म चल्ने संयोजक राईले जानकारी दिनुभयो ।महोत्सवका लागि आज कलशयात्रा निकालिएको थियो । कलश यात्रानजिकै रहेको देउराली बजार, सातखाल्डे परिक्रमा गरी ज्ञान महायज्ञ आयोजना गरिएको स्थलमा ल्याइएको थियो । माइपोखरीलाई पर्यटकीय–धार्मिक केन्द्रका रूपमा विकास गर्ने, धार्मिक सहिष्णुता र बहुधार्मिक तीर्थका रूपमा प्रवर्धन तथा बहुआयामिक अनुसन्धान स्थलका रूपमा विकास गर्ने उद्देश्यले महोत्सव आयोजना गरिएको जनाइएको छ । महोत्सवको सन्दकपुर गाउँपालिकाका अध्यक्ष तुलाराम गुरुङले उद्घाटन गर्नुभयो । २ हजार १२१ मिटर उचाइमा रहेको माइपोखरी मध्यपहाडी क्षेत्रमा पर्ने नेपालकै पहिलो रामसार क्षेत्र पनि हो । 